বিএনপি মনে করে, একটি গ্রহণযোগ্য নির্বাচন হলেই তারা ক্ষমতায় ফিরবে। কারণ জনমত তাদের অনুকূলে। সরকারপক্ষ মনে করে, গণরায় নিয়ে আওয়ামী লীগ আবার ক্ষমতায় আসতে না পারলে যদি বিএনপি ক্ষমতায় আসে তাদের উন্নয়ন কর্মকাণ্ডের অর্জনই শেষ হবে না, দেশে ভয়ঙ্কর প্রতিহিংসার রাজনীতির পুনরুত্থান ঘটবে। অতএব বিএনপি নয়, তাদেরই আবার ক্ষমতায় ফিরতে হবে। নির্বাচন কমিশনের নিবন্ধন রক্ষার জন্যই নয়, রাজনীতির অস্তিত্ব রক্ষার তাগিদে দরকষাকষির পথে ভোটযুদ্ধে বিএনপিকে আসতে হবে এমনটা সরকারি মহলই নয়, পর্যবেক্ষকদের অনেকেই মনে করেন। আবার কেউ কেউ বলছেন, বেগম খালেদা জিয়া শারীরিকভাবে অসুস্থ। নিজের ও দলের নেতা-কর্মীদের মামলা নিয়ে উদ্বিগ্ন এবং নির্বাসিত পুত্র তারেক রহমানকে নিয়ে উৎকণ্ঠিত থাকলেও তিনি তার আপসহীন ইমেজ রক্ষায় অটল থাকবেন। অর্থাৎ শেখ হাসিনার অধীনে তিনি নির্বাচনে যাবেন না। তিনি মনে করেন সময় যত ঘনিয়ে আসবে পরিবেশ তত তাদের অনুকূলে যাবে। রাজনীতিতে হরেকরকম কথাবার্তা বাতাসে ওড়ে। এমন একটি কথাও বাজারে রয়েছে যে, সরকার বেগম খালেদা জিয়াসহ দলের অসংখ্য নেতা মামলায় জর্জরিত ও নির্বাচনে অযোগ্য ঘোষিত হলে বিএনপি যখন নির্বাচন বর্জনের ডাক দেবে তখন খণ্ডিত বিএনপির একটি অংশকে নির্বাচনমুখী করে দেবে। এ ক্ষেত্রে সাবেক রাষ্ট্রপতি এইচ এম এরশাদ ও তার জাতীয় পার্টিকে মাঝখানে রাখা হয়েছে। কৌশলগত কারণে এরশাদের জাতীয় পার্টিকে তখন বিরোধী দলে ঠেলে দেওয়া হবে।